হিন্দুস্তানি ভাষা
এই নিবন্ধে সঠিকভাবে ব্যতিক্রমী ইউনিকোড হরফ প্রদর্শন করতে আপনার হয়তো রেন্ডারিং সমর্থন প্রয়োজন হতে পারে। হিন্দুস্তানি (দেবনাগরী: हिन्दुस्तानी, ফার্সি-আরবি: ہندوستانی, প্রতিবর্ণীকরণ: Hindustānī, হিন্দুস্তানি উচ্চারণ: [ɦɪnd̪ʊst̪ɑːniː], আক্ষ. 'হিন্দুস্তান সম্বন্ধীয়') অথবা কথ্য হিন্দী (হিন্দি: बोलचाल हिन्दी, উর্দু: بول چال ہندی) হল উত্তর ভারত, দাক্ষিণাত্য ও পাকিস্তানে কথিত এবং লিঙ্গুয়া ফ্রাঙ্কা হিসেবে ব্যবহৃত একটি হিন্দার্য ভাষা। হিন্দুস্তানি একটি বহুকেন্দ্রিক ভাষা যার হিন্দি (ব্যাপকভাবে সংস্কৃতায়িত) ও উর্দু (প্রবলভাবে ফার্সি–আরবায়িত) নামক দুটো প্রমিত ভাষারূপ রয়েছে। ফলে এটাকে হিন্দি–উর্দুও বলা হয়। ভাষাটির কথ্যরূপ গুলো এই দুই প্রমিত রূপের মধ্যবর্তী একটি ভাষা বর্ণালীর মধ্যে পড়ে। আধুনিককালে হিন্দুস্তানির তৃতীয় একটি প্রবল ইংরেজি-প্রভাবিত ভাষিকা দেখতে পাওয়া যায় যেটাকে প্রায়শই হিংলিশ বা উর্দিশ বলা হয়ে থাকে। এটি ভারত ও পাকিস্তান রাষ্ট্রের অভ্যন্তরীণ সংযোগরক্ষাকারী ভাষা। সাধারণ কথায় উর্দু এবং হিন্দির মিশ্রিত ব্যবহারকে "হিন্দুস্তানি" বলা হয়। এই ভাষার উৎস দিল্লি অঞ্চলের খড়িবোলি উপভাষা; ফার্সি, আরবি, তুর্কি, ও সংস্কৃত ভাষা থেকে প্রচুর শব্দ এই ভাষায় গৃহীত হয়ে একটি বিরাট শব্দভাণ্ডার তৈরি করেছে। এই ভাষার সরকারি প্রামাণ্য রূপদুটি হল হিন্দি ও উর্দু। যদিও কথ্য হিন্দি ও উর্দুকে পরস্পর থেকে পৃথক করা দুষ্কর। এমনকি দুই ভাষার আদর্শ রূপের ব্যাকরণও অনেকটা সমরূপ। এদের পার্থক্য বোঝা যায় সাহিত্য ও অ্যাকাডেমিক ও ব্যবহারিক শব্দভাণ্ডারের রূপটি থেকে। উর্দু ভাষায় ফার্সি, আরবি ও তুর্কি প্রভাব বেশি; অন্যদিকে হিন্দি ভাষায় সংস্কৃতের প্রভাব অধিক। ভারত বিভাগের পূর্বাবধি হিন্দুস্তানি, হিন্দি ও উর্দু সমার্থক ছিল। এই ভাষাগুলি এখন কেবলমাত্র হিন্দি অথবা উর্দু নামে পরিচিত। উপমহাদেশের বাইরে বিভিন্ন অঞ্চলের অ-খড়িবোলি উপভাষার হিন্দি ভাষার নামেও ‘হিন্দুস্তানি’ শব্দটি ব্যবহৃত হয়। এগুলির মধ্যে উল্লেখযোগ্য ফিজি হিন্দুস্তানি ও সুরিনাম ও ত্রিনিদাদের ক্যারিবীয় হিন্দুস্তানি।